2013. aasta FIFA konföderatsioonide karikaturniir
2013. aasta FIFA konföderatsioonide karikaturniir oli üheksas FIFA konföderatsioonide karikaturniir, mis toimus 15. juunist kuni 30. juulini 2013 Brasiilias. See oli peaprooviks aasta hiljem Brasiilias toimuvateks maailmameistrivõistlusteks. Turniiril osales kaheksa koondist: korraldajariik Brasiilia, valitsev maailmameister Hispaania ning konföderatsioonide (AFC, CAF, CONCACAF, CONMEBOL, OFC, UEFA) valitsevad meistrid. Erandiks oli vaid Euroopa meistrivõistlustel teise koha saavutanud Itaalia, kes kvalifitseerus turniirile, kuna EM-i võitja Hispaania oli võitnud ka kõige värskemad, 2010. aasta maailmameistrivõistlused, millega tagati koht sel turniiril. Võõrustaja Brasiilia kaitses oma tiitlit edukalt, alistades finaalis Hispaania tulemusega 3:0. See oli nende neljas konföderatsioonide karika tiitel ja kolmas järjestikune pärast võite aastatel 1997, 2005 ja 2009. Toonase FIFA presidendi Sepp Blatteri sõnul oli 2013. aasta FIFA konföderatsioonide karikaturniir seni parim versioon sellest turniirist. See oli esimene rahvusvaheline turniir, kus võeti kasutusele väravajoone tehnoloogia, mida kasutati ka 2014. aasta jalgpalli MM-il.